Ca nu bedaxxucana Jesús udátteba lencane lheꞌe yoꞌo gue Caifás,
dia lencane lheꞌe yoꞌo lagüi atta do nu rinnabia gue Roma.
De chi daa tsaniha nna nuarca bitturu utaꞌacana lheꞌe yoꞌo lagüiha cumu lacana racaquinna itsigacana lo Tata Do Iyyabaaha gansi gaꞌacana atta seꞌe ca benni bittu anca benni Israel.
Lania nna lärga aca gocana rse gue laní Pascua.
Larcala nna biría Pilato rán cana:
—¿Bi lo niꞌa gue rudelhiyyale unbiyuu-ni?
Lacana nna becabicana rácan na:
—Ttirca bittuba beni unní ttu nu lä anca tsee nna läga ita riꞌitu ettetetu unní las nálu.
Pilato nna rán cana:
—Lebiꞌiba gualeche na,
gualuni elha uxtisi gueni attiba rá lo ca ley guele-na.
Lacana nna rácana:
—Riꞌitu nna lägabi gaꞌana uttitu nuxa benni.
Anía liba nna guaxxína ca tisa unne Jesús gue gaxasná gattie.
Laniala nna betaꞌa Pilato lheꞌe yoꞌo lagüiha attu libe,
atti uxittebana Jesús,
nianna rána Benniha:
—¿Si lu ancalu nu rinnabia gue ca benni Israel-ni?
Jesús becabie re:
—¿Si nu anca guelunni rinnelu aca,
nuxaba attu nu subi utixxiꞌenna lu gue nu anca quia aca?
Pilato nna becabina rána benniha:
—¿Nnari benni Israel neti?
Ca benni guelhaba lencana ca nu lo gue ca bixxudi-naba bettelhuꞌucan lu las náya.
¿Bi benlu?
Jesús becabie re:
—Elha rinnabia quia-ni nna läga ancunni gue yies lo yu-ni.
Ttirca ancana gue yies lo yu-ni nna ca benni rudheti ca tisa ruleꞌa-na,
bitilhabacana qui bittu bedaxxu ca benni Israel-na neti.
Ttiaca elha rinnabia quia-ni nna läga ancunni gue nii.
Laniala nna rá Pilato Benniha:
—¿Anla lu ancalu nu rinnabia ganna?
Jesús becabie re:
—Luba chi rálu,
neti anca nu rinnabia.
Denuala nna ulia,
delha yies lo yu-ni qui quixxiꞌaya nu anca gualí.
Iyába ca nu runi nu anca gualí nna,
rudo nagacani gue nu ria.
Pilato nna ráne:
—¿Bi nua nu anca gualí?
Dequide atti rá Pilato anía nna biríattebana diana güenne len ca nu lo gue ca benni Israel attu libe,
nianna rán ca nua:
—Tsa bittu rattiꞌaya bixa lo niꞌa gue rudelha iyyale unní.
Lebiꞌi nna labile neti nna rodiláya ttu nu te lisiyya laní Pascua.
¿Si gua rdacale odiláya nu rinnabia guele-ni,
lebiꞌi benni Israel?
Ttiaca iyábacana bedebesiꞌacana attu libe rácana:
—¡Unná bittu!
¡Barrabás na bodilá!
Barrabás-na ancana nu runi ubana.